Մանվել Գրիգորյանի, իբր թե չվճարած հարկերի մասին հրապարակման մեջ անդրադարձ կար նաև «Արփենիկ» գինու գործարանին, թե իբր այս ընկերությունը վճարում է տարեկան ընդամենը 65 924 դրամ: Այստեղ էլ հաշվապահ Նունուֆար Ստեփանյանը պատասխանեց մեր հարցերին: Նա նշեց, որ ամսեկան միայն 250 000 դրամ աշխատողների սոցվճար է փոխանցում, 3 միլիոնի հարկեր և տուրքեր մուծում: Նույնիսկ ներկայացրեց տեղեկանք, որ հողի հարկի գերավճար ունի: Տիկին Ստեփանյանը խորհուրդ տվեց զրուցել տասնյակ այն գյուղացիների հետ, ովքեր հենց մեր զրույցի պահին գործարանին խաղող էին հանձնում: Արմավիրի մարզի տարբեր գյուղերի հողատերերի հետ զրույցից պարզվեց, որ այս գինու գործարանն ուղղակի փրկություն է մարդկանց՝ խաղող աճեցնողների համար: Մարդկանց շատ հարմար է առանց լրացուցիչ ծախսերի խաղողը հանձնել այստեղ՝ ժամանակին ստանալով ապրանքի վճարը: Խաղող հանձնողներն ուղղակի գոհ ու շնորհակալ են գեներալից, որ իրենցից հարմար պայմաններով խաղող է մթերում: Գյուղացիներն օրհնում էին գեներալի ծնողներին, որոնցից էլ հիշատակ է մնացել այս գործարանը: Մարդիկ անամոթություն էին համարում Արշալույսի գյուղապետի այն պնդումները, թե իբր գործարանն էկոլոգիապես խանգարում է Զարզանդին: Ախր գործարանը 1930-ականներին է կառուցվել և երբեք ոչ մի վնաս չի տվել: Տասնյակ գյուղացիներ, որոնց հետ զրուցեցինք, խնդրեցին իրենց դիրքորոշումը փոխանցել այն մարդկանց մասին, ովքեր գեներալ Մանվել Գրիգորյանի հասցեին իրականության չհամապատասխանող տեղեկություններ են տարածում: Գյուղացիների համոզմամբ՝ Զորավարի հասցեին սուտ լուրեր տարածողները թուրք են, գեներալի մասին վատ խոսողները թուրքի գործակալ են, Ալիևի շահերի սպասարկուներ: Մարդիկ հիշեցնում էին, որ Արցախյան պատերազմի ժամանակ էլ, այսօր էլ, միայն հայ ազգի թշնամիներին, միայն թուրքերին է ձեռնտու եղել Մանվել Գրիգորյանի մասին վատ բաներ խոսելը: